L-UE qiegħda twettaq l-objettiv tagħha fil-ġlieda kontra t-tibdil fil-klima. L-UE qed tibni qafas regolatorju biex tinkoraġġixxi lill-investituri biex ikunu aktar konxji dwar l-impatt tan-negozji tagħhom fuq l-ambjent. Il-Presidenza Rumena tal-Kunsill u l-Parlament Ewropew illum laħqu qbil preliminari dwar proposta li toħloq kategorija ġdida ta' parametri referenzjarji finanzjarji bl-għan li tingħata aktar informazzjoni dwar il-marka tal-karbonju ta' portafoll ta' investiment. It-transizzjoni lejn ekonomija sostenibbli b'livell baxx ta' emissjonijiet ta' karbonju teħtieġ li naħsbu mill-ġdid dwar kif inwettqu n-negozju, fejn aħna ninvestu flusna. Bis-saħħa tal-qbil tal-lum, ser ikun aktar faċli għall-investituri biex jagħżlu proġetti, infrastrutturi u teknoloġiji li jieħdu kont tal-kwistjonijiet relatati mal-klima, sabiex jorjentaw mill-ġdid il-flussi tal-kapital lejn assi ekoloġiċi. Eugen Teodorovici, ministru għall-finanzi tar-Rumanija Għadd dejjem akbar ta' investituri qed ifittxu li jiżguraw li l-investimenti tagħhom ikollhom impatt pożittiv fuq l-ambjent. Għal dan il-għan huma jieħdu deċiżjonijiet ta' investiment ibbażati fuq il- marka tal-karbonju ġġenerata mill-proġetti jew l-assi li jikkunsidraw, permezz ta' indiċijiet li jqabblu jew ikejlu l-prestazzjoni tal-portafolli ta' investiment. Madankollu, bħalissa teżisti firxa wiesgħa ta' indiċijiet bħal dawn, b'objettivi u livelli differenti ta' kwalità u integrità. Għalhekk, illum il-Presidenza u l-Parlament qablu dwar għodda affidabbli u armonizzata għall-implimentazzjoni ta' strateġiji ta' investiment b'livell baxx ta' karbonju, permezz tal-ħolqien ta' kategorija ġdida, li tinkludi żewġ tipi ta' parametri referenzjarji finanzjarji: il-parametri referenzjarji fir-rigward tat-transizzjoni klimatika tal-UE , bil-għan li jnaqqsu l-marka tal-karbonju ta' portafoll ta' investiment standard. B'mod aktar preċiż, dan it-tip ta' parametri referenzjarji għandu jiġi determinat billi jittieħed kont ta' kumpaniji li jsegwu "trajettorja ta' dekarbonizzazzjoni", fuq bażi xjentifika u li tista' titkejjel sa tmiem l-2022, fid-dawl tal-mira fit-tul tal-Ftehim ta' Pariġi fir-rigward tat-tisħin globali. parametri referenzjarji tal-UE li huma allinjati mal-Ftehim ta' Pariġi , li għandhom l-għan aktar ambizzjuż li jagħżlu biss komponenti li jikkontribwixxu għall-kisba tat-tnaqqis taż-2°C stabbilit fil-ftehim ta' Pariġi dwar il-klima. Barra minn hekk, it-test jipprevedi obbligu għal kull parametru referenzjarju jew familji ta' parametri referenzjarji li jipprovdu spjegazzjoni dwar kif il-fatturi ambjentali, soċjali u ta' governanza huma riflessi fl-istrateġija ta' investiment tagħhom, kif ukoll kif il-metodoloġija tallinja mal-mira tat-tnaqqis tal-emissjonijiet tal-karbonju. Fl-aħħar nett, it-test jirrieżamina d-dispożizzjonijiet eżistenti tar-regolament dwar il-parametri referenzjarji billi jipprovdi estensjoni tar-reġim ta' transizzjoni għal parametri referenzjarji kritiċi u dawk ta' pajjiżi terzi sa tmiem l-2021. Passi li jmiss Soġġett għall-finalizzazzjoni teknika tat-test, it-test issa ser jiġi ppreżentat lill-ambaxxaturi għall-UE għall-approvazzjoni. Imbagħad ser issirlu reviżjoni mill-ġuristi-lingwisti. Il-Parlament u l-Kunsill ser jintalbu jadottaw ir-regolament propost fl-ewwel qari. Il-paġna web tal-Kummissjoni dwar finanzi sostenibbli